आईआईटी के छात्रों ने 272 यूनिट रक्त किया संग्रह
आईआईटीआईएसएम के छात्रों द्वारा संचालित फास्ट फॉरवर्ड इंडिया एनजीओ की ओर से रविवार को ब्लड कैंप का आयोजन आईएसएम के हेल्थ सेंटर में किया गया। इस अवसर पर आईआईटी आईएसएम के छात्रों ने 272 यूनिट ब्लड संग्रह कर पीएमसीएच एवं जालान अस्पताल के ब्लड बैंक को सौंपा। सुबह नौ बजे से हेल्थ सेंटर में आईएसएम के छात्रों का जुटान होने लगा। शाम छह बजे तक ब्लड संग्रह किया गया। पीएमसीएच और जालान अस्पताल के डॉक्टरों की टीम के देख-रेख में कैंप संपन्न हुआ। एफएफआई के सदस्यों ने बताया कि धनबाद के लोगों में रक्तदान करने के प्रति नकारात्मक सोच की वजह से ब्लड बैंक में रक्त की कमी होती है। ऐसे में लोगों की सोच को बदलना जरूरी है। इसी उद्देश्य से समय समय पर कैंप का आयोजन संगठन की ओर से किया जाता है। उन्होंने कहा कि आईएसएम के छात्रों द्वारा किए गए रक्त दान का लाभ यहां के लोगों को ही मिलता है। उन्होंने लोगों से रक्त दान करने की अपील की। कैंप को सफल बनाने में अंकित सेठिया, आदित्य झा, सौरव साहनी, शुभम लीला, अभिषेक, जयंत कुमार, अमृत कुमार, अखिल, पूनम सिंह, जयंत कुमार, अरजव पटेल आदि ने महत्वपूर्ण योगदान दिया।
hin_Deva hin_Deva